[bookmark: _GoBack]VENDIM
Nr.612, datë 21.9.2004

PËR SHNDËRRIMIN E SHKOLLËS SË LARTË TË INFERMIERISË NË TIRANË, NË FAKULTET TË INFERMIERISË, NË VARËSI TË UNIVERSITETIT TË TIRANËS

Në mbështetje të nenit 100 të Kushtetutës, të nenit 13 të ligjit nr.8461, datë 25.2.1999 “Për arsimin e lartë në Republikën e Shqipërisë”, të ndryshuar dhe të neneve 121 e 124 të ligjit nr.8485, datë 12.5.1999 “Kodi i Procedurave Administrative të Republikës së Shqipërisë”, me propozimin e Ministrit të Arsimit dhe të Shkencës, Këshilli i Ministrave 

VENDOSI:

1. Shndërrimin e shkollës së lartë të infermierisë në Tiranë, në Fakultet të Infermierisë, në varësi të Universitetit të Tiranës, me kohëzgjatje studimi 3-vjeçar.
2. Ndërtesa, pajisjet dhe personeli ekzistues i kësaj shkolle t’i kalojnë këtij fakulteti.
3. Vendimi nr.494, datë 5.8.1996 i Këshillit të Ministrave “Për shkollën e lartë të infermierisë”, i ndryshuar, shfuqizohet.
4. Ngarkohet Ministri i Arsimit dhe i Shkencës për zbatimin e këtij vendimi.
Ky vendim hyn në fuqi pas botimit në Fletoren Zyrtare

KRYEMINISTRI
Fatos Nano

VENDIM
Nr.613, datë 21.9.2004

PËR NJË SHTESË NË VENDIMIN NR.370, DATË 15.9.1997 TË KËSHILLIT TË MINISTRAVE “PËR HAPJEN E MISIONIT TË REPUBLIKËS SË SHQIPËRISË PRANË SELISË SË NATO-S, BRUKSEL”, TË NDRYSHUAR

Në mbështetje të nenit 100 të Kushtetutës dhe të nenit 15 të ligjit nr.9095, datë 3.7.2003 “Për shërbimin e jashtëm të Republikës së Shqipërisë”, me propozimin e Ministrit të Mbrojtjes, Këshilli i Ministrave 

VENDOSI:

1. Në pikën 2 të vendimit nr.370, datë 15.9.1997 të  Këshillit të Ministrave, të ndryshuar, tek përbërja e përfaqësisë ushtarake shtohet edhe:
“- Nënoficer  	shofer/shoqërues	nënoficer	kapter”.
2. Efektet financiare që rrjedhin nga zbatimi i këtij vendimi, të përballohen nga buxheti i Ministrisë së Mbrojtjes.
Ngarkohet Ministri i Mbrojtjes dhe Ministri i Punëve të Jashtme për zbatimin e këtij vendimi.
Ky vendim hyn në fuqi pas botimit në Fletoren Zyrtare dhe i shtrin efektet financiare nga data 1 janar 2005.

KRYEMINISTRI
Fatos Nano


VENDIM
Nr.616, datë 21.9.2004

PËR FILLIMIN E PROCEDURËS SË DHËNIES ME KONCESION TË FORMËS “BOO”, PËR NDËRTIMIN E HIDROCENTRALIT TË BRATILËS , SIPAS PROPOZIMIT TË PAKËRKUAR

Në mbështetje të nenit 100 të Kushtetutës dhe të neneve 4 e 7 të ligjit nr.7973, datë 26.7.1995 “Për koncesionet dhe pjesëmarrjen e sektorit privat në shërbimet publike dhe në infrastrukturë”, të ndryshuar, me propozimin e Ministrit të Industrisë dhe të Energjetikës  dhe të Ministrit të Rregullimit të Territorit  dhe të Turizmit, Këshilli i Ministrave
 
VENDOSI:

1. Fillimin e procedurës së  dhënies me  koncesion të formës “BOO”,  (ndërtim-pronësi-shfrytëzim), për ndërtimin e hidrocentralit të Bratilës, mbi lumin Devoll, shoqërisë islandeze “LANDSVIRKJUN”, si propozim i pakërkuar.
2. Ministria e Industrisë dhe  e Energjetikës dhe Ministria e Rregullimit të Territorit  dhe e Turizmit të jenë Organi Shtetëror i Autorizuar (OSHA) për negocimin dhe nënshkrimin e marrëveshjes së koncesionit.
3. Marrëveshja e koncesionit të negociohet dhe të nënshkruhet brenda 6 muajve nga data e hyrjes në fuqi të këtij vendimi.
4. Ngarkohen Ministri i Industrisë dhe i Energjetikës dhe Ministri i Rregullimit të Territorit  dhe i Turizmit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano


VENDIM
Nr.619, datë 21.9.2004

PËR DHËNIE FONDI NDIHME PARTISË LËVIZJA ELITARE KOMBËTARE

Në mbështetje të nenit 100 të Kushtetutës, të nenit 18 të ligjit nr.8580, datë 17.2.2000 “Për partitë politike”, të neneve 21 e 27 të ligjit nr.8379, datë 29.7.1998 “Për hartimin dhe zbatimin e Buxhetit të Shtetit të Republikës së Shqipërisë” dhe të nenit 7 të ligjit nr.9165, datë 23.12.2003 “Për Buxhetin e Shtetit të vitit 2004”, me propozimin e Ministrit të Financave, Këshilli i Ministrave 

VENDOSI:

1. Partisë Lëvizja Elitare Kombëtare t’i jepet fondi prej 100 000 (një qind mijë) lekësh, si ndihmë financiare.
2. Ky fond të përballohet nga fondi rezervë i Këshillit të Ministrave.
3. Ngarkohet Ministri i Financave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano



VENDIM
Nr.621, datë 21.9.2004

PËR NDRYSHIMIN E PËRGJEGJËSISË SË ADMINISTRIMIT TË MJEDISEVE TË ZYRËS SË PËRMBARIMIT, KURBIN, NGA ZYRA E ADMINISTRIMIT TË BUXHETIT GJYQËSOR, DREJTORISË SË PËRGJITHSHME TË PËRMBARIMIT NË MINISTRINË E DREJTËSISË

Në mbështetje të nenit 100 të Kushtetutës dhe të neneve 13 e 15 shkronja c të ligjit nr.8743, datë 22.2.2001 “Për pronat e paluajtshme të shtetit”, me propozimin e Ministrit të Drejtësisë, Këshilli i Ministrave 

VENDOSI:

1. Nryshimin e përgjegjësisë së administrimit nga Zyra e Administrimit të Buxhetit Gjyqësor  Drejtorisë së Përgjithshme të Përmbarimit Gjyqësor, në varësi të Ministrisë së Drejtësisë, të mjediseve të zyrës së përmbarimit, Kurbin, të përcaktuara në formularin nr.1, me numër rendor 4 dhe numër pronësie 4/305/1, sipas planimetrisë, të cilat i bashkëlidhen këtij vendimi.
2. Drejtorisë së Përgjithshme të Përmbarimit Gjyqësor i ndalohet ta ndryshojë destinacionin e kësaj prone, ta tjetërsojë apo t’ua japë në përdorim të tretëve.
3. Ngarkohen Ministri i Drejtësisë, Drejtoria e Përgjithshme e Përmbarimit Gjyqësor, Zyra e Administrimit të Buxhetit Gjyqësor dhe kryeregjistruesi i Pasurive të Paluajtshme të Republikës së Shqipërisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano


VENDIM
Nr.624, datë 21.9.2004

PËR SHLYERJEN E DETYRIMEVE TË PRAPAMBETURA TË UJËSJELLËSVE NDAJ KESH SHA PËR TREMUJORIN E TRETË TË VITIT 2004

Në mbështetje të nenit 100 të Kushtetutës dhe të nenit 10 të ligjit nr.9165, datë 23.12.2003 “Për Buxhetin e Shtetit të vitit 2004”, me propozimin e Ministrit të Industrisë dhe të Energjetikës, Këshilli i Ministrave

VENDOSI:

1. Ministrisë së Rregullimit të Territorit dhe të Turizmit t’i jepet fondi prej 400 000 000 (katërqind milionë) lekësh për shlyerjen e detyrimeve të prapambetura të ujësjellësve për energjinë elektrike ndaj KESH sh.a. për tremujorin e tretë të vitit 2004, sipas listës që i bashkëlidhet këtij vendimi.
2. KESH sh.a., me këtë fond, të shlyejë detyrimet ndaj ARMO sh.a., e cila të shlyejë detyrimet ndaj Albpetrol sh.a., Patos, në vlerën 222 000 000 (dyqind e njëzet e dy milionë) lekë dhe ndaj Drejtorisë së Përgjithshme të Tatimeve, në vlerën 178 000 000 (njëqind e shtatëdhjetë e tetë milionë) lekë.
3. Albpetrol sh.a., me shumën prej 222 000 000 (dyqind e njëzet e dy milionë) lekësh, të shlyejë detyrimet për sigurimet shoqërore, në vlerën 107 000 000 (njëqind e shtatë milionë) lekë dhe ndaj Drejtorisë së Përgjithshme të Tatimeve, në vlerën 115 000 000 (njëqind e pesëmbëdhjetë milionë) lekë.
4. Fondi prej 400 000 000 (katërqind milionë) lekësh të përballohet nga fondi i kontigjencës i vitit 2004.
5. Ngarkohen Ministri i Industrisë dhe i Energjetikës, Ministri i Financave dhe Ministri i Rregullimit të Territorit dhe i Turizmit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano


LISTA E DEBIVE PËR ENERGJINË ELEKTRIKE QË UJËSJELLËSAT KANË NDAJ KESH SHA DERI NË FUND TË VITIT 2003 DHE QË DO TË SHLYHEN NË TREMUJORIN E TRETË TË VITIT 2004

000/lekë
 
	Nr.
	Subjekti
	Mbetje debitore 
31.12.2003 mijë/lekë

	1
	Ujësjellësi Durrës
	82 433

	2
	Ujësjellësi Fushë-Krujë
	988

	3
	Ujësjellësi Lushnjë qytet
	8 230

	4
	Ujësjellësi Fier
	150 686

	5
	Ujësjellësi Patos
	3 377

	6
	Ujësjellësi Vlorë
	20 274

	7
	Ujësjellësi Novoselë
	2 437

	8
	Ujësjellësi Korçë-fshat
	1 129

	9
	Ujësjellësi Bilisht
	1 954

	10
	Ujësjellësi Pogradec
	7 719

	11
	Ujësjellësi Elbasan qytet
	10 000

	12
	Ujësjellësi  Elbasan fshat 
	100 000

	13
	Ujësjellësi Shkodër fshat
	1 296

	14
	Ujësjellësi Vau i Dejës
	404

	15
	Ujësjellësi Krastë
	41

	16
	Ujësjellësi Laç
	5 341

	17
	Ujësjellësi Mirditë
	703

	18
	Ujësjellësi Gjirokastër fshat
	192

	19
	Ujësjellësi Gjirokastër qytet
	2 014

	20
	Ujësjellësi Libohovë
	618

	21
	Ujësjellësi Sarandë
	164

	
	Totali
	400 000













VENDIM
Nr.625, datë 21.9.2004

PËR TRAJTIMIN E PUNONJËSVE, QË DALIN TË PAPUNË, SI PASOJË E RISTRUKTURIMIT TË SHOQËRISË “TRANSNAFTA” SHPK, PATOS

Në mbështetje të nenit 100 të Kushtetutës dhe të nenit 3 të ligjit nr.8707, datë 1.12.2000 “Për privatizimin e shoqërisë anonime “Servcom””, të nenit 7 të ligjit nr.8334, datë 23.4.1998 “Për privatizimin e shoqërive tregtare, që veprojnë në sektorët jostrategjikë”, dhe të nenit 58 të ligjit nr.7703, datë 11.5.1993 “Për sigurimet shoqërore në Republikën e Shqipërisë”, të ndryshuar, me propozimin e Ministrit të Industrisë dhe të Energjetikës, Ministrit të Ekonomisë dhe Ministrit të Punës dhe të Çështjeve Sociale, Këshilli i Ministrave
 
VENDOSI:

1. Punonjësit e shoqërisë  “Transnafta” sh.p.k., Patos, që  dalin të papunë, si pasojë e ristrukturimit të  kësaj shoqërie, përfitojnë pagesë për një periudhë njëvjeçare, me pagë bruto mesatare mujore të vitit të fundit të punës. 
2. Periudha gjatë së cilës këto persona përfitojnë pagesën e përcaktuar në këtë vendim, t’u njihet periudhë sigurimi, për efekt përfitimi pensioni pleqërie, invaliditeti e familjar dhe të shënohet në librezën e punës, sipas nenit 58 të ligjit  nr.7703, datë 11.5.1993 “Për sigurimet shoqërore në Republikën e Shqipërisë”, të ndryshuar, kundrejt pagesës së kontributit në fondin e sigurimit të detyrueshëm shoqëror nga “Transnafta “ sh.p.k., Patos.
3. Fondi prej 14 000 000 (katërmbëdhjetë milionë) lekësh, i nevojshëm për kryerjen e kësaj pagese, të përballohet nga fitimet e vitit 2003 “ARMO” sh.a., Fier. Ky fond t’i transferohet shoqërisë “Transnafta” sh.p.k., Patos, tek e cila të kryejë çdo muaj pagesën e punonjësve, që dalin të papunë nga ristrukturimi i saj.
4. Pagesa sipas këtij vendimi ndërpritet kur përfituesit ushtrojnë veprimtari ekonomike, në formën e punësimit apo të vetëpunësimit.
5. Ngarkohen Ministri i Industrisë dhe i Energjetikës, Ministri i Ekonomisë dhe Ministri i Punës dhe  i Çështjeve Sociale  për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano


VENDIM
Nr.626, datë 21.9.2004

PËR MIRATIMIN E LISTAVE TË INVENTARIT DHE TRANSFERIMIN NË PRONËSI TË BASHKIVE DHE KOMUNAVE TË DISA PRONAVE TË PALUAJTSHME SHTETËRORE, QË DO TË PËRDOREN PËR NGRITJEN E QENDRAVE TË SHËRBIMEVE SOCIALE

Në mbështetje të nenit 100 të Kushtetutës dhe të neneve 5, 7 e 8 të ligjit nr.8744, datë 22.2.2001 “Për transferimin e pronave të paluajtshme publike të shtetit në njësitë e qeverisjes vendore”, me propozimin e Ministrit të Punës dhe  të Çështjeve Sociale dhe të Ministrit të Pushtetit Vendor dhe të Decentralizimit, Këshilli i Ministrave 

VENDOSI:

1. Miratimin e listës së inventarit të ish-kinemasë së qytetit të Pukës e të anekseve të saj dhe kalimin në pronësi të bashkisë së Pukës, sipas formularit, planimetrisë dhe planvendosjes, që i bashkëlidhen këtij vendimi.
2. Miratimin e listës së inventarit të ish-mensës së punëtorëve të fabrikës së qelqit në Kavajë dhe kalimin e saj në pronësi të bashkisë së Kavajës, sipas formularit, planimetrisë dhe planvendosjes, që i bashkëlidhen këtij vendimi.
3. Miratimin e listës së inventarit të ish-shtëpisë së kulturës Vaqarr dhe kalimin e saj në pronësi të komunës Vaqarr, sipas formularit, planimetrisë dhe planvendosjes, që i bashkëlidhen këtij vendimi.
4. Miratimin e listës së inventarit të  çerdhes nr.4 në Vlorë dhe kalimin e saj në pronësi të bashkisë së Vlorës, sipas formularit, planimetrisë dhe planvendosjes, që i bashkëlidhen këtij vendimi.
5. Miratimin e listës së inventarit të  çerdhes nr.15 në Vlorë dhe kalimin e saj në pronësi të bashkisë së Vlorës, sipas formularit, planimetrisë dhe planvendosjes, që i bashkëlidhen këtij vendimi.
6. Miratimin e listës së inventarit të  lavanderisë  së  shtëpisë së të moshuarve në Shkodër  dhe kalimin e saj në pronësi të bashkisë së Shkodrës, sipas formularit, planimetrisë dhe planvendosjes, që i bashkëlidhen këtij vendimi.
7. Miratimin e listës së inventarit të  shtëpisë së  foshnjës “H.S. Andersen” në Shkodër dhe kalimin e saj në pronësi të bashkisë së Shkodrës, sipas formularit, planimetrisë dhe planvendosjes, që i bashkëlidhen këtij vendimi.
8. Miratimin e listës së inventarit të ndërmarrjes së shërbimeve mekanike në ish-kombinatin e drurit “Misto Mame” në Tiranë dhe kalimin e saj në pronësi të Bashkisë së Tiranës, sipas formularit, planimetrisë dhe planvendosjes, që i bashkëlidhen këtij vendimi.
 9. Miratimin e listës së inventarit të ndërmarrjes së riparimeve të materialeve poligrafike, “Ofiçina” në Tiranë dhe kalimin e saj në pronësi të Bashkisë së Tiranës, sipas formularit, planimetrisë dhe planvendosjes, që i bashkëlidhen  këtij vendimi.
10. Mjediset e pronave të paluajtshme shtetërore, që kalojnë në pronësi të organeve të pushtetit vendor, të përmendura në pikat 1, 2, 3, 4, 5, 6, 7, 8 e 9 të  këtij vendimi, të përdoren për ngritjen e qendrave për shërbime sociale për komunitetin.
11. Ngarkohen Ministri i Punës dhe  i Çështjeve Sociale, Ministri i Pushtetit Vendor dhe i Decentralizimit, kryetarët e bashkive e të komunave, të përmendur në këtë vendim, dhe kryeregjistruesi i Zyrës Qendrore të Regjistrimit të Pasurive të Paluajtshme për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano


VENDIM 
Nr.629, datë 27.8.2004

PËR DISA NDRYSHIME NË VENDIMIN NR.315, DATë 24.4.2003 TË KËSHILLIT TË MINISTRAVE "PËR DHËNIEN ME QIRA TË PASURIVE TË NDËRMARRJEVE, SHOQËRIVE DHE INSTITUCIONEVE SHTETËRORE", TË NDRYSHUAR

Në mbështetje të nenit 100 të Kushtetutës dhe të pikës 2 të nenit 22 të ligjit nr.7512, datë 10.8.1991 "Për sanksionimin dhe mbrojtjen e pronës private, nismës së lirë të veprimtarive private të pavarura dhe privatizimit", të ndryshuar, me propozimin e Ministrit të Ekonomisë, Këshilli i Ministrave

VENDOSI:

Në vendimin nr.315, datë 24.4.2003 të Këshillit të Ministrave, të ndryshuar, të bëhen këto ndryshime:
1. Shkronja "b" e pikës 1 të kapitullit III ndryshohet si më poshtë vijon:
"b) - Për zyra, dyqane "Duty Free", agjenci shërbimi dhe bar-bufe në aeroporte e dogana, jo më pak se 2500 lekë/m2 në muaj.
- Për zyra, agjenci shërbimi dhe bar-bufe në porte, jo më pak se 1000 lekë/m2 në muaj.".
2. Pika 4 e kapitullit III ndryshohet si më poshtë vijon:
"4. Për truallin e lirë, funksional, (jo në ndërtesë) çmimi dysheme i qirasë mujore është 20 për qind e çmimit dysheme të qirasë mujore, të përcaktuar në pikën 1 të kapitullit III të vendimit.".
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano


VENDIM
Nr.630, datë 27.8.2004

PËR FILLIMIN E PROCEDURAVE PËR DHËNIEN ME KONCESION TË HIDROCENTRALIT TË LANABREGASIT, TIRANË DHE PËR PËRCAKTIMIN E KRITEREVE TË VLERËSIMIT TË OFERTAVE

Në mbështetje të nenit 100 të Kushtetutës dhe të neneve 5 e 7 të ligjit nr.7973, datë 26.7.1995 "Për koncesionet dhe pjesëmarrjen e sektorit privat në shërbimet publike dhe infrastrukturë", të ndryshuar, me propozimin e Ministrit të Ekonomisë, të Ministrit të Industrisë dhe të Energjetikës dhe të Ministrit të Rregullimit të Territorit dhe të Turizmit, Këshilli i Ministrave

VENDOSI:

1. Fillimin e procedurave për dhënien me koncesion të hidrocentralit të Lanabregasit, Tiranë.
2. Forma e koncesionit të jetë "ROT" (Rehabilitim-Operim-Transperim).
3. Ministria e Ekonomisë, Ministria e Industrisë dhe e Energjetikës dhe Ministria e Rregullimit të Territorit dhe e Turizmit të jenë Organi Shtetëror i Autorizuar (OSHA), për negocimin e marrëveshjes së koncesionit dhe për kryerjen e procedurave ligjore, për dhënien me koncesion të këtij objekti dhe në grupin e vlerësimit të kenë:
a) Ministria e Ekonomisë					3 përfaqësues;
b) Ministria e Industrisë dhe e Energjetikës			2 përfaqësues;
c) Ministria e Rregullimit të Territorit dhe e Turizmit		2 përfaqësues.
4. Organi Shtetëror i Autorizuar të shqyrtojë dhe të vlerësojë propozimet e paraqitura deri tani dhe ato që do të paraqiten brenda 2 muajve nga data e hyrjes në fuqi të këtij vendimi.
5. Kriteret e vlerësimit të propozimeve janë:
	- Vlera e investimit dhe shkalla e rehabilitimit të makinerive e pajisjeve kryesore
	45 pikë;

	- Koha e kryerjes së investimit …………………………………………………………..
	25 pikë;

	- Rritja e prodhimit të energjisë elektrike ………………………………………………
	15 pikë;

	- Rritja e prodhimit të ujit …………………………………………………………………
	15 pikë.


	6. Ngarkohen Ministri i Ekonomisë, Ministri i Industrisë dhe i Energjetikës dhe Ministri i Rregullimit të Territorit dhe i Turizmit për zbatimin e këtij vendimi.
	Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano


VENDIM
Nr.2, datë 30.6.2004

NË EMËR TË REPUBLIKËS SË SHQIPËRISË

Kolegjet e Bashkuara të Gjykatës së Lartë të përbëra nga:

Thimjo Kondi		Kryetar
Kristaq Ngjela		Anëtar
Zamir Poda		 Anëtar 
Bashkim Caka		Anëtar 
Agron Lamaj		Anëtar    
Perikli Zaharia	 	Anëtar 
Evjeni Sinojmeri	Anëtare
Vladimir Bineri		Anëtar     
Ylvi Myrtja		Anëtar     
Artan Hoxha		Anëtar     
Nikoleta Kita		Anëtare     
Vladimir Metani	Anëtar     
Irma Bala		Anëtare     
Spiro Spiro		Anëtar     
Shpresa Beçaj		Anëtare     	

në seancën gjyqësore të datës 30.6.2004 morën në shqyrtim çështjen penale nr.2, që i përket:

TË PANDEHURVE:	KUJTIM GJURA
			KUJTIM DERVISHI
			NAZMI ÇELA
			AGIM DEMAJ
			ILIR TOPI
			ILIR DAUTI							
AKUZA: Shpërdorim detyre, parashikuar nga neni 70/2 i Kodi Penal Ushtarak, shpërdorim detyre, parashikuar nga neni 248 i Kodi Penal, dhe shkelje të rregullave të shërbimit të rojës, parashikuar nga neni 41/2 i Kodit Penal Ushtarak.
Gjykata Ushtarake e Rrethit Tiranë, me vendimin nr.217, datë 23.7.2003, ka vendosur:
Deklarimin fajtor të të pandehurit Kujtim Gjura për veprën penale të shpërdorimit të detyrës dhe në bazë të nenit 70/2 të Kodit Penal Ushtarak, dënimin e tij me 3 vjet burg, duke i filluar vuajtja e dënimit nga data e ndalimit 8.8.2002. 
Deklarimin fajtor të të pandehurit Kujtim Dervishi për veprën penale të shpërdorimit të detyrës dhe në bazë të nenit 70/2 të Kodit Penal Ushtarak, dënimin e tij me 3 vjet burg, duke urdhëruar që në bazë të nenit 59 të Kodit Penal ky dënim të mos ekzekutohet për një kohë prej 2 vjetësh, që është koha e provës.
Deklarimin e pafajshëm të të pandehurit Nazmi Çela për veprën penale të shpërdorimit të detyrës, parashikuar nga neni 248 i Kodit Penal.
Deklarimin fajtor të të pandehurve Agim Demaj, Ilir Topi dhe Ilir Dauti për veprën penale të shkeljes së rregullave të shërbimit të rojës dhe në bazë të nenit 41/2 të Kodit Penal Ushtarak dënimin e secilit prej tyre me nga 1 vit e 9 muaj burg, duke u filluar vuajtja e dënimit nga data 8.8.2002.    
 Gjykata Ushtarake e Apelit Tiranë, me vendimin nr.72, datë 21.10.2003, 
Ka lënë në fuqi vendimin nr.217, datë 23.7.2003 të Gjykatës Ushtarake të Rrethit Tiranë.
Kundër vendimit të Gjykatës Ushtarake të Apelit dhe Gjykatës Ushtarake të Shkallës së Parë, kanë paraqitur rekurs të gjykuarit, të cilët kërkojnë prishjen e vendimit dhe pafajësi, duke parashtruar këto shkaqe:
I gjykuari Agim Demaj:
- Nuk janë zbatuar nga gjykata kërkesat e nenit 3 dhe 380 të Kodit të Procedurës Penale, të cilat përcaktojnë detyrimin e gjykatës për të marrë vendimin vetëm mbi bazën e atyre provave që janë marrë, ose verifikuar në seancë gjyqësore gjatë shqyrtimit të çështjes.
- Vendimit i mungojnë elementet e përcaktuara në nenin 383 germa “ç” e Kodit të Procedurës Penale. Po ashtu edhe gjykata e apelit nuk e ka arsyetuar vendimin e saj.
- Nga ana e të dyja gjykatave nuk janë marrë prova të rëndësishme të kërkuara nga ana jonë dhe që kanë të bëjnë drejtpërdrejt me gjykimin e kësaj çështje siç është administrimi i kasetave të regjistrimit të veprimtarisë së punonjësve edhe të të pandehurve, gjë që do të provonte pafajësinë e tij.
- I gjykuari akuzohet për veprën penale të shkeljes së rregullave të shërbimit të rojës që ka sjellë pasoja të rënda, parashikuar nga neni 41/2 i Kodit  Penal Ushtarak. Duke iu referuar kësaj dispozite, element i domosdoshëm i anës objektive është ekzistenca e pasojës së rëndë. Pra në rastin konkret nuk ka ardhur pasojë dhe nuk kemi vepër penale.
- Nuk janë respektuar kërkesat e nenit 14 e vijues të Kodit Penal. Nuk u provua asnjë nga format e fajit dashja, apo pakujdesia në kryerjen e detyrës nga i gjykuari, por përkundrazi u provua se ai ka qenë korrekt në kryerjen e detyrës, profesional dhe si rezultat i veprimeve të tij u bë e mundur parandalimi i pasojës, largimi i të dënuarve. Pra veprës i mungon edhe ana subjektive.
I gjykuari Kujtim Dervishi:
- Vendimi i gjykatës së apelit është i padrejtë dhe alogjik sepse ai është rrjedhojë e mosrespektimit dhe interpretimit të gabuar të ligjit material.
- I pandehuri, për veprën penale që është akuzuar dhe dënuar, nuk është subjekt i juridiksionit penal ushtarak, por i nënshtrohet juridiksionit të zakonshëm. Ai nuk është subjekt i dispozitës së parashikuar nga neni 70/2 i Kodit Penal Ushtarak, sepse ai nuk nuk ka qenë i inkuadruar me shërbim në kohën kur ka ndodhur vepra penale dhe për rrjedhojë, duhet të përgjigjet sipas nenit 248 të Kodit  Penal (Civil).
- Si përsa i përket nenit 248 të Kodit Penal, ashtu edhe nenit 70/2 të Kodit Penal Ushtarak, i gjykuari Kujtim nuk ka konsumuar asnjërën nga veprat penale, pasi mungon një nga elementet e saj, pasoja. 
I Gjykuari Kujtim Gjura:
- Është zbatuar gabim ligji material. Oficeri i policisë së burgjeve nuk mund të jetë subjekt i një vepre penale ushtarake. Objekti i cenuar nuk është i fushës së mbrojtjes, por i një fushe civile.
- Nga ana objektive, vepra penale e shpërdorimit të detyrës qoftë ushtarake, qoftë civile, kërkon domosdoshmërisht ardhjen e një pasoje të rëndë. Me pasojë të rëndë gjykatat kanë pranuar atë që është çrregulluar veprimtaria normale e institucionit. Kuptimi i pasojës së rëndë duhet të jetë real, i dukshëm dhe jo abstrakt. 
Kolegji Penal i Gjykatës së Lartë, me vendimin nr.264 akti, datë 19.5.2004, ka vendosur:
Dërgimin e çështjes në Kolegjet e Bashkuara për njehsimin e praktikës gjyqësore për t’u mbajtur qëndrim i unifikuar sa më poshtë:
Punonjësit e Policisë së Burgjeve barazohen apo jo me ushtarakët për efekt të zbatimit të përkohshëm të Kodit Penal Ushtarak.
Nëse punonjësit e policisë e gëzojnë apo jo cilësinë e ushtarakut.
Cilësimi juridik i veprave penale të kryera nga të pandehurit do të bëhet në bazë të nenit 248 të Kodit Penal Ushtarak apo në bazë të nenit 70 të Kodit Penal Ushtarak.

KOLEGJET E BASHKUARA TË GJYKATËS SË LARTË,

pasi dëgjuan relacionin e gjyqtarëve Artan Hoxha dhe Kristaq Ngjela, 
prokurorin, Skënder Breca, i cili kërkoi lënien në fuqi të vendimeve, 
mbrojtësin e të gjykuarit Kujtim Dervishi, avokatin Ridvan Shkëmbi, i cili kërkoi deklarimin e pafajshëm të të gjykuarit,
dhe pasi biseduan çështjen në tërësi,

VËREJNË:

Vendimet e të dy gjykatave duhet të prishen për shkak të aplikimit të gabuar të ligjit penal.
Rezulton se të gjykuarit janë akuzuar për veprat penale të shpërdorimit të detyrës nga ushtaraku, shpërdorimit të detyrës, shkeljes së rregullave të shërbimit të rojës, sikurse është paraqitur në pjesën hyrëse të vendimit, për shkak se në datën 6.8.2002, në Burgun e Sigurisë së Lartë 302 në Tiranë, të burgosurit Gazmend Braka, Viktor Ymeri dhe Taulant Balliu, kanë tentuar të largohen prej tij. Nga gjykimi, ka rezultuar se të burgosurit kanë hapur murin ndërmjet dhomave 10 e 11, si dhe të banjove të këtyre dhomave dhe kanë dalë në ambiente të tjera të burgut, por në tentativë për t'u larguar, ata janë kapur. Sipas organit të akuzës ngjarja ka ndodhur edhe për shkak se të gjykuarit, duke shkelur rregullat e caktuara për ta në aktet ligjore e nënligjore, kanë krijuar kushte të favorshme, me moszbatimin e detyrës së tyre, që të burgosurit të tentojnë të largohen nga vendi i vuajtjes së dënimit.
Gjykatat, me përjashtim të Drejtorit të Burgut 302, të gjykuarit Nazmi Çela, të cilit i kanë dhënë pafajësi, për akuzën e shpërdorimit të detyrës, parashikuar nga neni 248 i Kodit Penal, të gjykuarit e tjerë i kanë deklaruar fajtorë për akuzat në ngarkim të tyre sipas dispozitave të Kodit Penal Ushtarak. Konkretisht, të gjykuarin Kujtim Gjura, me detyrën e specialistit të policisë për regjimin e brendshëm në burg dhe Kujtim Dervishin, shef i policisë së burgut, i ka deklaruar fajtorë për shpërdorimin e detyrës nga ushtaraku, parashikuar nga neni 70/2 i Kodit Penal Ushtarak, ndërsa të gjykuarit Agim Demaj, me detyrën e inspektorit të informacionit dhe të gjykuarit Ilir Topi dhe Ilir Dauti, me detyrën e policit të regjimit të brendshëm, i ka gjetur fajtorë dhe dënuar për veprën penale të shkeljes së rregullave të shërbimit të rojës, parashikuar nga neni 41/2 i Kodit Penal Ushtarak.
Kundër vendimit të Gjykatës Ushtarake të Shkallës së Parë Tiranë, nr.217, datë 23.7.2003 dhe të Gjykatës Ushtarake të Apelit nr.72, datë 21.10.2003, kanë paraqitur rekurs në Gjykatën e Lartë të gjykuarit Agim Demaj, Kujtim Dervishi e Kujtim Gjura, të cilët kërkojnë të deklarohen të pafajshëm. Veç shkaqeve të tjera, ata kanë parashtruar edhe se gabimisht si organi i prokurorisë, ashtu edhe gjykatat, kanë pranuar t’i trajtojnë ata si subjekte të procedimit penal ushtarak, ndërkohë që nuk janë subjekte të tij.
Kolegji Penal i Gjykatës së Lartë në seancën gjyqësore të datës 19.5.2004, vendosi ta kalojë çështjen për gjykim në Kolegjet e Bashkuara, për të unifikuar praktikën gjyqësore lidhur me sa pretendohet prej të gjykuarve, nëse ata si punonjës të policisë së burgjeve, do të trajtohen si subjekte ushtarake për efekte të përgjegjësisë penale, ose jo.
Kolegjet e Bashkura të Gjykatës së Lartë, e gjejnë të bazuar pretendimin e të gjykuarve lidhur me faktin se ata nuk janë subjekt i posaçëm dhe për pasojë ata nuk kanë përgjegjësi penale sipas dispozitave të Kodit Penal Ushtarak. Kushtetuta e Republikës së Shqipërisë, e cila shfuqizoi dispozitat kryesore kushtetuese të vitit 1991, ka bërë një ndryshim thelbësor lidhur me përcaktimin e strukturës së Forcave të Armatosura. Sipas dispozitave kryesore kushtetuese, në Forcat e Armatosura përfshiheshin ushtria, forcat e Ministrisë së Brendshme dhe forcat e Shërbimit Informativ Kombëtar. Ndërsa sipas nenit 168 të Kushtetutës, Forcat e Armatosura të Republikës së Shqipërisë përbëhen nga forcat tokësore, detare dhe ajrore. Si rezultat i këtij ndryshimi kushtetues, tashmë në Forcat e Armatosura nuk bëjnë me pjesë forcat e Ministrisë së Rendit, Shërbimit Informativ dhe struktura të tjera policore që funksionojnë në Shqipëri. Ky ndryshim kushtetues sjell efekte edhe lidhur me pozitën e posaçme të subjekteve lidhur me përgjegjësinë penale. 
Fakti që në Forcat e Armatosura përfshihen vetëm ato të ushtrisë, vë për diskutim nëse personat e barazuar me ushtarakët dhe që kanë natyrë të përafërt funksionale, a duhet të konsiderohen të barabartë edhe për efekte të përgjegjësisë penale për vepra penale të kryera në detyrë. 
Neni 6 i Kodit Penal Ushtarak i pandryshuar, me ushtarak kupton ata persona që bëjnë pjesë në Forcat e Armatosura, si dhe ata persona që ligji i barazon me ushtarakët. Bazuar mbi këtë dispozitë e cila ka qenë në fuqi deri në korrik të vitit 2002, edhe pse Kushtetuta kishte bërë përcaktime të ndryshme të përbërjes së Forcave të Armatosura, subjekte si Policia e Shtetit, Policia e Burgjeve apo të barazuara me ta, janë trajtuar si subjekte të posaçme të procedimit penal ushtarak, për vepra të kryera në detyrë.
Me ligjin nr.8919, datë 4.7.2002, në Kodin Penal Ushtarak janë bërë ndryshime të rëndësishme, të cilat kanë pasqyruar dallimin thelbësor që Kushtetuta e vitit 1998 ka në raport me atë të vitit 1991, lidhur me përbërjen e Forcave të Armatosura. Kështu në nenin 6 të ndryshuar të Kodit Penal Ushtarak është përcaktuar se me ushtarak kuptohen ata persona që bëjnë pjesë në Forcat e Armatosura. Po ashtu, në këtë nen përcaktohet se subjekte të këtij Kodi janë edhe persona të tjerë të përcaktuar si të tillë sipas ligjit të veçantë.
Këto ndryshime të bëra në Kodin Penal Ushtarak kanë përcaktuar tashmë qartë se dispozitat e këtij Kodi aplikohen vetëm për ushtarakët e Forcave të Armatosura, të tjerë që ligji i posaçëm i përcakton si subjekte të përgjegjësisë penale ushtarake, si dhe ata që kryejnë vepra penale në bashkëpunim me ushtarakët (neni 2 dhe 5 i Kodit Penal Ushtarak).
Për të arritur në përfundimet e veta, Kolegjet e Bashkuara të Gjykatës së Lartë, veç ndryshimeve të bëra në Kodin Penal Ushtarak, analizuan edhe legjislacionin që rregullon veprimtarinë e Policisë së Shtetit, statusin e ushtarakut të Forcave të Armatosura, ligjin për Policinë e Burgjeve dhe akte të tjera nënligjore të dala në bazë e për zbatim të tyre. Në nenin 56 të ligjit nr.8553, datë 25.11.1999 “Për Policinë e Shtetit”, është përcaktuar se “punonjësi i policisë i nënshtrohet juridiksionit penal të zakonshëm, ndërsa për veprat penale të kryera në shërbim, përgjigjet sipas dispozitave të veçanta të Kodit Penal”. Ndërsa në nenin 68/2, është përcaktuar që “deri në miratimin e dispozitave të parashikuara në nenin 56 të këtij ligji, punonjësi i policisë, për vepra penale të kryera në shërbim, përgjigjet sipas dispozitave të Kodit Penal Ushtarak të Republikës së Shqipërisë”. Sikurse rezulton nga këto dy dispozita, por edhe nga ligji në tërësi, edhe pse trajtimi i punonjësve të Policisë së Shtetit bëhet sipas statusit të ushtarakut të Forcave të Armatosura, ata janë subjekte të juridiksionit penal të zakonshëm dhe jo të atij ushtarak. Megjithatë, duke marrë në konsideratë veçantinë e funksioneve të Policisë së Shtetit, ligji ka vënë detyrë që të plotësohet Kodi Penal me dispozita të posaçme, të cilat të rregullojnë përgjegjësinë penale të punonjësit të policisë. Deri më sot, këto dispozita akoma nuk i janë shtuar këtij Kodi e për pasojë, deri me daljen e tyre, për veprat penale të kryera në detyrë nga punonjësit e Policisë së Shtetit, do të aplikohen dispozitat e Kodit Penal Ushtarak. Kjo parashikohet në mënyrë të shprehur në ligj, sikurse citohet me lart.
Ky status transitor i pozitës së punonjësit të Policisë së Shtetit lidhur me përgjegjësinë e tij penale, përcaktuar në ligj, i çon Kolegjet e Bashkuara të Gjykatës së Lartë në përfundimin unifikues se, punonjësit e Policisë së Shtetit që kryejnë vepra penale gjatë ushtrimit të detyrës së tyre deri në daljen e dispozitave të posaçme për ta në Kodin Penal, do të jenë subjekte dhe do të përgjigjen sipas dispozitave të Kodit Penal Ushtarak. Aktualisht ata janë subjekte të procedimit penal sipas Kodit Penal Ushtarak, për vepra të kryera gjatë shërbimit.
Kolegjet e Bashkuara të Gjykatës së Lartë nuk mbajnë të njëjtin qëndrim lidhur me punonjësit e Policisë së Burgjeve, apo subjekte të tjera që për efekte  të statusit gëzojnë të drejta të njëjta me atë të Policisë së Shtetit. Në nenin 1 të ligjit nr.8321, datë 2.4.1998 “Për Policinë e Burgjeve”, është bërë një ndryshim i mëvonshëm, me të cilin Policia e Burgjeve gëzon të gjitha të drejtat që parashikon ligji për Policinë e Shtetit, në vend të rregullimit të mëparshëm, i cili përcaktonte barazinë në të drejta, me ushtarakun e Forcave të Armatosura. Në këto ndryshime të vitit 2001, nuk ka ndonjë dispozitë që të përcaktojë pozitë të posaçme lidhur me përgjegjësinë penale të punonjësve të Policisë së Burgjeve, sikurse ka bërë ligji për Policinë e Shtetit. 
Nga kjo, Kolegjet e Bashkuara çmojnë se barazimi në të drejta i Policisë së Burgjeve me Policinë e Shtetit nuk passjell edhe juridiksion penal të njëjtë për ta. Edhe po t’i referohemi rregullimeve të bëra në dispozitën e nenit 6 të Kodit Penal Ushtarak, rezulton se është shfuqizuar pjesa që përcaktonte se subjekte të këtij Kodi, veç ushtarakëve, janë edhe personat që ligji i barazon me ta. Po ashtu, në mënyrë me eksplicite kjo dispozitë kalon nga barazia me ushtarakët, te përcaktimi i shprehur se subjekte të këtij Kodi, veç ushtarakëve, janë edhe persona të tjerë të përcaktuar si të tillë me ligj të veçantë.
Në një vështrim më të përgjithshëm, Kolegjet e Bashkuara të Gjykatës së Lartë arrijnë përfundimin unifikues se, përgjegjësia penale është kurdoherë e përcaktuar në mënyrë të shprehur në dispozita të veçanta, ajo nuk mund të jetë kurrë e nënkuptuar dhe të nxirret me analogji. Për pasojë, derisa nuk ka një dispozitë të posaçme me karakter penal në ligjin për Policinë e Burgjeve, punonjësit e saj për vepra penale që kryejnë në detyrë, duhet të përgjigjen sipas dispozitave të Kodit Penal e jo atij Penal Ushtarak. Barazia në status nuk nënkupton edhe juridiksion të njëjtë penal.
Kolegjet e Bashkuara bazuar në parimin kushtetues dhe procedural të mosrëndimit të pozitës, për shkak se çështja është shqyrtuar nga gjykata e apelit, po ashtu edhe nga Gjykata e Lartë vetëm mbi ankimin e të gjykuarve, në eventualitetin se ata gjenden fajtorë për vepra penale që lidhen me detyrën sipas Kodit Penal (Civil), dënimi nuk duhet të kalojë dënimet e dhëna me parë. Gjykata në rishqyrtim nuk mund të rëndojnë pozitën e të gjykuarve (reformatio në peius).                              
        
PËR KËTO ARSYE:

Kolegjet e Bashkuara të Gjykatës së Lartë, në mbështetje të nenit 141/2 të Kushtetutës, nenit 441 germa “ç” të Kodit të Procedurës Penale dhe nenit 17 të ligjit nr.8588, datë 15.3.2000 “Për organizimin dhe funksionimin e Gjykatës së Lartë”,

VENDOSËN:

- Prishjen e vendimit nr.217, datë 23.7.2003 të Gjykatës Ushtarake të Rrethit Tiranë dhe vendimit nr.72, datë 21.10.2003 të Gjykatës Ushtarake të Apelit Tiranë dhe dërgimin e çështjes për rigjykim në Gjykatën e Rrethit Gjyqësor Tiranë. 
- Unifikimin e praktikës gjyqësore, sikurse përcaktohet në këtë vendim.
- Dërgimin për botim në Fletoren Zyrtare të këtij vendimi që njehson praktikën gjyqësore.


MENDIMI I PAKICËS

Në lidhje me vendimin nr.2, datë 30.6.2004 të Kolegjeve të Bashkuara të Gjykatës së Lartë,
Nuk jemi dokord me mendimin e shumicës së Kolegjeve të Bashkuara, shprehur në vendimin nr.2, datë 30.6.2004, të tyre, jo në tërësi, por vetëm përsa i përket moszbatimit të Kodit Penal Ushtarak, kuptohet, përkohësisht, për veprat penale që kryhen nga punonjësit e Policisë së Burgjeve gjatë shërbimit, në zbatim të ligjit nr.8321, datë 2.4.1998 ndryshuar me ligjin nr.8757, datë 26.3.2001 "Për Policinë e Burgjeve".
Shumica, me arsyetimin se përgjegjësia penale nuk është e nënkuptuar dhe nuk mund të nxirret me analogji, pohim ky që, edhe për mendimin tonë, si rregull, është teorikisht i drejtë, arrin në përfundimin se: “. . . derisa nuk ka një dispozitë të posaçme në ligjin për Policinë e Burgjeve, punonjësit e saj për veprat penale që kryejnë në detyrë, duhet të përgjigjen sipas dispozitave të Kodit Penal e jo atij Penal Ushtarak” dhe se “Barazia në status nuk nënkupton edhe juridiksion të njëjtë penal”.
Këto përfundime në kushtet e mangësive, jo aq të ligjit të përmendur për Policinë e Burgjeve, por, më tepër, të mosplotësimit të Kodit Penal edhe me dispozita të veçanta për vepra penale të kryera, si nga punonjësit e kësaj policie, ashtu edhe të Policisë së Shtetit, për shkak të disa detyrave specifike që ato kryejnë, i konsiderojmë të parakohshme dhe, përsa i përket rastit kur ato kryhen nga të parët (punonjësit e Policisë së Burgjeve) me pasoja në drejtim të dobësimit të rolit parandalues që duhet të luajë dënimi penal për forcimin e disiplinës së punës në një sektor sa të rëndësishëm, aq edhe delikat për interesat e shtetit e të shoqërisë, sikurse janë burgjet.
Në fillim nënvizuam faktin se nuk jemi dakord përsa i përket moszbatimit, përkohësisht, të Kodit Penal Ushtarak për këtë kategori personash, pasi çmojmë nevojë urgjente plotësimin e Kodit Penal me dispozita të posaçme që të parashikojnë, si vepra penale, disa raste specifike moskryerje të detyrës funksionale nga ana e punonjësve të Policisë së Burgjeve që kanë të bëjnë: me ruajtjen e vendeve të vuajtjes së dënimit me burgim dhe zbatimin e rregullave të brendshme në to, në përgjithësi dhe me ruajtjen perimetrike; hyrjet e daljet në institucionet e vuajtjes së dënimit, sigurimin e zbatimit të rregullave të brendshme dhe të sigurisë brenda këtyre institucioneve; shoqërimin e të dënuarit gjatë transferimeve, në lejet speciale dhe në lëvizjet jashtë institucionit, si dhe në sigurimin e ruajtjes së të dënuarve në spitale ose qendra të tjera mjekësore, në veçanti, raste këto që kanë të bëjnë me masat që duhet të merren për kryerjen me korrektësi të detyrave funksionale që parashikohen nga neni 5 i ligjit për Policinë e Burgjeve.
Sjellim në vëmendje se në Kodin Penal Ushtarak, në nenet 41, 42/1, 44 dhe 45 të tij parashikohen, përkatësisht, veprat penale të shkeljes së rregullave të shërbimit të rojës; shkelja e rregullave të shërbimit të rojës në objekte të rëndësishme (theksojmë se burgjet si tek ne, edhe kudo gjetkë janë konsideruar dhe vazhdojnë të konsiderohen objekte të tilla); shkelja e rregullave të shoqërimit dhe moscaktimi i rojeve.
Këto, për nga natyra e tyre, janë përafërsisht të të njëjtit lloj me ato që u renditën në një paragraf më lart dhe në kushtet aktuale, (të mungesës së dispozitave të posaçme, analoge, në Kodin Penal) nëse do të pranohet si i drejtë mendimi i shumicës, do të mbeteshin pa u ndëshkuar, përveç masave disiplinore, edhe me masa penale.
Prandaj, nisur nga barazimi jo vetëm ligjor, por edhe faktik që, në kushtet aktuale, i është bërë statusit të këtyre dy policive (Policisë së Shtetit dhe asaj të Burgjeve) pa devijuar nga rregulli që përgjegjësia penale nuk është e nënkuptuar dhe nuk mund të nxirret me analogji, mendojmë se do të ishte më e drejtë dhe me vlera praktike që për punonjës me të njëjtin status, deri në plotësimin e Kodit Penal, të zbatohej urdhërimi kalimtar i nenit 68/II të ligjit "Për Policinë e Shtetit" edhe për punonjësit e Policisë së Burgjeve, urdhërim ky nëpërmjet të cilit vetë ligjvënësi ka shprehur vullnetin për të bërë përjashtim të përkohshëm nga rregulli i përmendur.                

Perikli Zaharia, Spiro Spiro	


VENDIM 
(i shkurtuar)

Gjykata e Rrethit Gjyqësor Berat me vendimin nr.541, datë 7.7.2004 ka vendosur:
Heqjen e zotësisë për të vepruar të shtetasit Agim Vrapi, i biri i Brahimit dhe i Zyrasë, i datëlindjes 7.12.1959, lindur dhe banues në Berat.
Caktimin si kujdestare të shtetasit Agim Vrapi, shtetasen Albana Gjika, e bija e Brahimit dhe e Zyrasë, e datëlindjes 23.1.1973, lindur dhe banuese në Berat.
Heqjen e zotësisë për të vepruar të shtetasit Namik Vrapi, i biri i Brahimit dhe i Zyrasë, i datëlindjes 7.11.1969, lindur dhe banues në Berat.
Caktimin si kujdestare të shtetasit Namik Vrapi, shtetasen Albana Gjika, e bija e Brahimit dhe e Zyrasë, e datëlindjes 23.1.1973, lindur dhe banuese në Berat.

